Erre számíthatunk a Waberers-től - veszteség - ProfitLine.hu
Kezdőoldal // Hírek // Erre számíthatunk a Waberers-től - veszteség
Erre számíthatunk a Waberers-től - veszteség
2019. 11. 07. 04:30
A Waberer’s csütörtökön a piac zárása után teszi közzé harmadik negyedéves eredményét.
A cég várhatóan 11 millió euró veszteséget termelt a harmadik negyedévben, amelynek jelentős, mintegy 4 millió eurós része a forint kitettséget fedező 120 millió eurós hedge pozíción elért veszteség a forint gyengülése miatt. Ez azt jelenti, hogy ez a veszteség az elkövetkező mintegy egy év során „megtérül” az alacsonyabb költségekben, „ceteris paribus”.
Annak ellenére, hogy a kamionok kihasználtsága a korábbi 9.000-9.500 km per kamion per hóról 10.000 környékére emelkedhetett, az eredmény csak kis mértékben javult, és a nemzetközi tevékenység továbbra is veszteséges maradt, s az egész eredményt a negatív tartományba húzza le. Az egészséges kihasználtságnak 11.000km körül kellene lennie havonta és kamiononként, hogy újra megfelelő profitot termeljen a cég.
A kamionszám további csökkentése miatt az amortizáció még magas marad, hiszen a „termelésből” kikerülő kamionok egy pár hónapig még a könyvekben maradnak, s növelik az amortizációt. Így ez is negatívan hat, mint ahogy a helyi iparűzési adó is, ami árbevétel alapú. Az effektív adó 1,8 millió euró lehet annak ellenére, hogy a vállalat veszteséges.
A megkezdődött fordulat jelei nagy valószínűséggel már láthatók lesznek az eredményben, amely azonban még mindig rossznak mondható. Ugyanakkor a negyedik negyedévi kilátások már jobbnak tűnnek, a csökkenő amortizációnak és a várhatóan tovább javuló kamion kihasználtságnak köszönhetően - vélik az ERSTE elemzői.